[pic] | EUROOPAN YHTEISÖJEN KOMISSIO |

Bryssel 24.5.2006

KOM(2006) 239 lopullinen

Talousarviota koskevasta kurinalaisuudesta ja moitteettomasta varainhoidosta tehdyn toimielinten sopimuksen perusteella esitettävät säädösehdotukset

Talousarviota koskevasta kurinalaisuudesta ja moitteettomasta varainhoidosta tehdyn toimielinten sopimuksen perusteella esitettävät säädösehdotukset

Komission, neuvoston ja Euroopan parlamentin 17. toukokuuta 2006 tekemä sopimus rahoituskehyksestä 2007–2013 ("toimielinten sopimus talousarviota koskevasta kurinalaisuudesta ja moitteettomasta varainhoidosta") on Euroopalle merkittävä askel eteenpäin. Sopimuksen avulla laajentuneen unionin poliittiset päätavoitteet pystytään kiinnittämään vakaaseen rahoituskehykseen seitsemäksi vuodeksi. Unionin toimielinten ja jäsenvaltioiden on nyt huolehdittava siitä, että varat käytetään viisaasti ja tuloksellisesti. Silloin kun toimitaan Euroopan mittakaavassa, tästä on saatava todellista lisäarvoa, joka täydentää kansallisia, alueellisia ja paikallisia toimia, ja vaikutuksen kaikkiin eurooppalaisiin tahoihin on oltava mahdollisimman tehokas. Komissio on valmis hoitamaan tehtävänsä joka suhteessa.

Sopimuksen tekeminen oli yksi virstanpylväs matkalla kohti lopullista päämäärää, joka on laatia unionille toimintaohjelmat käynnistyviksi heti vuoden 2007 alusta. Tässä vaiheessa on jatkettava työtä eri säädösten parissa. Komissio aikoo toimia tässä työssä alullepanevana voimana ja tukijana, kuten se on tehnyt neuvottelujen alusta lähtien.

Neuvotellessaan rahoituskehyksestä 2007–2013 Euroopan parlamentti, neuvosto ja komissio antoivat lokakuussa 2005 yhteisen julistuksen. Ne sitoutuivat jatkamaan työtä käsiteltävinä olevien säädösehdotusten parissa ja sopimaan jokaisesta erikseen komission esittämien muutettujen ehdotusten pohjalta sen jälkeen, kun toimielinten sopimus on hyväksytty. Tämän vaiheen helpottamiseksi kunkin säädöksen kohdalla komissio esittää tänään pakettina Euroopan yhteisön perustamissopimuksen 250 artiklan 2 kohdan mukaisesti kaikkiaan 30 ehdotusta, joista 26 on muutettuja ehdotuksia ja 4 kokonaan uusia.

Kaikki säädökset eivät kuulu tähän toimenpidekokonaisuuteen, kuten esimerkiksi eivät ne, joista on jo toukokuun 17. päivän jälkeen päästy poliittiseen yhteisymmärrykseen. Komissio tuki aktiivisesti sopimuksen syntymistä viimeksi mainituista säädöksistä lakia säätävien tahojen välillä. Sama koskee niitä tapauksia, joissa toimielinten sopimus ei muuta komission alkuperäisen ehdotuksen sisältöä. Komission tähän pakettiin sisältyviin ehdotuksiin tekemissä muutoksissa on otettu huomioon toimielinten sopimuksen sisältö yksinkertaisesti, milloin kysymys oli eri ohjelmille myönnetyn rahamäärän korjaamisesta, tai yksityiskohtaisemmin, milloin itse säädöksen rakennetta tai sisältöä on pitänyt tarkistaa. Muutetuista sopimuksista neljään on sisällytetty tarkistuksia, joista on jo äänestetty Euroopan parlamentin ensimmäisessä käsittelyssä, ja yksi ehdotuksista on jaettu kahdeksi muutetuksi ehdotukseksi neuvoston ja Euroopan parlamentin esittämän toivomuksen mukaisesti, vaikka parlamentin ensimmäinen käsittely on vielä edessä.

Komissio pyytää Euroopan parlamenttia ja neuvostoa jatkamaan työtä näiden muutettujen ehdotusten pohjalta ja saattamaan sen pian päätökseen. Tavoitteena on saada annettua kaikki säädökset yhtaikaa, jotta ohjelmat voitaisiin käynnistää tammikuussa 2007.